
Τροποποίηση δυσλειτουργικής συμπεριφοράς βάσει Εφαρμοσμένης Ανάλυσης Συμπεριφοράς

Το πέρασμα από τη θεωρία στην πράξη

Αικατερίνη Πατσουλέ

και

Άννα-Μαρία Τσεϊνέ Μ.Α.

Περίληψη

Η αξιοποίηση της γνώσης και της εμπειρίας, που έχει αποκτηθεί μέχρι σήμερα, από την υλοποίηση προγραμμάτων, που στηρίζονται στην Εφαρμοσμένη Ανάλυση Συμπεριφοράς, έχει συμβάλλει εξαιρετικά και ουσιαστικά στη στήριξη των εκπαιδευτικών και των ειδικών επιστημόνων, που ανήκουν στο χώρο της Ειδικής Αγωγής. Αξιοσημείωτη είναι η προσφορά και η αποτελεσματικότητα αυτών των προγραμμάτων, όσον αφορά στην αντιμετώπιση- τροποποίηση δυσλειτουργικών συμπεριφορών, που εμφανίζουν τα άτομα με πολλαπλές αναπηρίες, καθώς και στην απόκτηση και ενδυνάμωση θετικών συμπεριφορών και δεξιοτήτων, που, εξ’ άλλου, αποτελεί και το Μεγάλο Κανόνα της Εφαρμοσμένης Ανάλυσης Συμπεριφοράς.

Στη φάση της κατάρτισης έγινε αναφορά στις αρχές, τη μεθοδολογία και τις τεχνικές της Εφαρμοσμένης Ανάλυσης Συμπεριφοράς. Επίσης, αναλύθηκε η στρατηγική αντιμετώπισης δυσλειτουργικής συμπεριφοράς.

Στη φάση της εξειδίκευσης θα εξεταστεί διεξοδικά η στρατηγική- πρωτόκολλο αντιμετώπισης δυσλειτουργικής συμπεριφοράς μέσα από μια ανάλυση περίπτωσης και θα δοθεί έμφαση στα επίμαχα σημεία εφαρμογής τεχνικών, που στοχεύουν, τόσο στην αύξηση, όσο και στη μείωση συμπεριφοράς και συγκεκριμένα στις εξής: Σταδιακή διαμόρφωση συμπεριφοράς Υπερδιόρθωση, Σύστημα Ανταλλάξιμων Αμοιβών, Τεχνικές Διαφορικής Ενίσχυσης, Συμβόλαια Συμπεριφοράς. Επίσης, θα δοθούν παραδείγματα εφαρμογής προγραμμάτων, που στοχεύουν στην εγκαθίδρυση θετικών συμπεριφορών και δεξιοτήτων.

1. Σύστημα Ανταλλάξιμων Αμοιβών (Token Economy)

1.1. Ορισμός
Πρόκειται για ένα ενισχυτικό σύστημα, που κάνει χρήση συμβολικών αμοιβών. Οι συμβολικές αμοιβές ανταλλάσσονται με άλλους ατομικούς ενισχυτές.
Τρεις παράγοντες είναι καθοριστικοί σύμφωνα με τον Upper (1977):

1)ο ορισμός της συμπεριφοράς που θα ενισχυθεί, 2)η επιλογή της συμβολικής αμοιβής (token) που θα χρησιμοποιηθεί, 3)η εύρεση των ενισχυτών (backup reinforcers), που ανταλλάσσονται με τη συμβολική αμοιβή.

Παράδειγμα συμπεριφοράς:

Ο Γιώργος δεν σηκώνει το χέρι του για να απαντήσει σε ομαδικές ερωτήσεις κατά τη διάρκεια του μαθήματος. Βάζουμε σαν στόχο να τροποποιήσουμε αυτήν τη συμπεριφορά.

 Εφαρμόζουμε σύστημα ανταλλάξιμων αμοιβών: εξηγούμε στο Γιώργο, πως κάθε φορά που θα σηκώνει το χέρι του για να απαντήσει σε μια ομαδική ερώτηση, θα παίρνει ένα αυτοκόλλητο, που θα μπορεί να το ανταλλάξει με τα παιχνίδια ή τις δραστηριότητες της αρεσκείας του. Ο Γιώργος διαλέγει τι επιθυμεί (π.χ. μπάλα). Όταν σηκώνει το χέρι του για να απαντήσει μια ομαδική ερώτηση, παίρνει ένα αυτοκόλλητο, το οποίο στη συνέχεια ανταλλάσσει με το παιχνίδι, που έχει επιλέξει. Σταδιακά, αυξάνουμε τον αριθμό των αυτοκόλλητων που απαιτείται να συγκεντρώσει (το ένα αυτοκόλλητο γίνεται δύο, τα δύο γίνονται τρία κ.ο.κ), ώστε να είναι σε θέση να τα ανταλλάξει με τα παιχνίδια ή τις δραστηριότητες της προτίμησής του. Με αυτόν τον τρόπο ο Γιώργος μαθαίνει να απαντάει σε ομαδικές ερωτήσεις και να συμμετέχει εποικοδομητικά κατά τη διάρκεια του μαθήματος.

1.2. Σημαντικά σημεία

1. Το σύστημα ανταλλάξιμων αμοιβών δίνει τη δυνατότητα της μετάβασης από πρωτογενείς σε δευτερογενείς ενισχυτές. 

2. Γεφυρώνει το κενό και καθυστερεί την άμεση ικανοποίηση των επιθυμιών του ατόμου.

3. Είναι ένας απτός τρόπος συνεχούς ανατροφοδότησης (feedback) για την πορεία της συμπεριφοράς.

4. Δίνει τη δυνατότητα διαφορικής αξιολόγησης της συμπεριφοράς.

5. Διατηρεί τη συμπεριφορά σε ψηλό επίπεδο.

6.  Οι συμβολικές αμοιβές μπορεί να έχουν διάφορες μορφές όπως: κέρματα, αστεράκια, αυτοκόλλητα, σφραγίδες, κουμπιά, κουπόνια, μάρκες, πόντοι, σημάδια τσεκαρίσματος, τρύπες σε κάρτες, χαρούμενες φατσούλες κ.λ.π.

7. Πρέπει να είναι ασφαλείς, εύκολες στη χρήση, ανθεκτικές και να μεταφέρονται εύκολα.

8. Ο αριθμός των συμβολικών αμοιβών που απαιτείται για την ανταλλαγή προσαρμόζεται στις ανάγκες και το επίπεδο του κάθε ατόμου.

9. Οι άμεσοι ενισχυτές που ανταλλάσσονται είναι ατομικοί, επιλέγονται από τον ίδιο τον εκπαιδευόμενο ανάλογα με τα ενδιαφέροντα και τις προτιμήσεις του.

10. Οι συμβολικές αμοιβές μπορούν να χρησιμοποιηθούν ατομικά και ομαδικά.

11. Γενικεύονται εύκολα σε χώρο(τάξη, διάλειμμα, εκδρομή, σπίτι κ.λ.π.), χρόνο, πρόσωπα (δάσκαλοι, γονείς κ.λ.π.) και συμπεριφορές (π.χ. τις χρησιμοποιούμε και για το ότι δεν φωνάζει και για το ότι γράφει την εργασία).

12. Στην αρχή, η αναλογία ανταλλαγής συμβολικών αμοιβών και ενισχυτών πρέπει να είναι μικρή, έτσι ώστε να παρέχει άμεση επιτυχία-ενίσχυση στον εκπαιδευόμενο. Αφετηρία είναι το ένα προς ένα, που στη συνέχεια, τροποποιείται και προσαρμόζεται συστηματικά, για να διατηρηθεί έτσι η επιθυμητή ανταπόκριση του εκπαιδευομένου.

13. Η παροχή συμβολικής αμοιβής συνοδεύεται από περιγραφική λεκτική ενίσχυση- έπαινο π.χ. «Τι ωραία που κάθεσαι! Παίρνεις ένα αυτοκόλλητο».

14. Κατά την εφαρμογή του συστήματος, αν χρειαστεί, οι συμβολικές αμοιβές μπορεί να αφαιρεθούν, ως συνέπεια, για την εκδήλωση ανεπιθύμητης συμπεριφοράς. 

15. Ο στόχος είναι να γίνει σταδιακή αντικατάστασή τους από «φυσικούς» ενισχυτές (έπαινος, κοινωνική αναγνώριση κ.λ.π.).
16. Όπως τονίζουν οι Cooper, Heron, & Heward, (1987),πριν την έναρξη εφαρμογής του συστήματος, πρέπει να προγραμματίζεται η συστηματική απόσυρσή του. Οι ανταλλάξιμες αμοιβές απομακρύνονται σταδιακά. Για παράδειγμα, τα αυτοκόλλητα αντικαθιστώνται από τις κάρτες, οι κάρτες από τις γραμμές κ.ο.κ., μέχρι να μην απαιτείται πλέον η χρήση τους.

17. Όπως σε κάθε ενισχυτικό σύστημα, έτσι και στο σύστημα ανταλλάξιμων αμοιβών, πρέπει να ακολουθούνται και να εφαρμόζονται πιστά οι γενικοί κανόνες της ενίσχυσης.

2.Διαφορική Ενίσχυση Άλλης (Διαφορετικής) Συμπεριφοράς

(Differential Reinforcement of Other Behavior -DRO)

2.1. Ορισμός 

Είναι ένα πρόγραμμα ενίσχυσης κατά το οποίο δίνεται ενίσχυση για την απουσία (μη εμφάνιση) μιας συγκεκριμένης προβληματικής συμπεριφοράς σε συγκεκριμένο χρονικό διάστημα. Ονομάζεται και Διαφορική Ενίσχυση Μηδενικής Συχνότητας της Συμπεριφοράς, όπως και Διαφορική Ενίσχυση Παράλειψης της Συμπεριφοράς.

Παράδειγμα συμπεριφοράς:

Ο Νίκος φτύνει στο πάτωμα. Καταλήγουμε στην απόφαση να εφαρμόσουμε DRO. Τα δεδομένα που έχουμε συλλέξει, μας οδηγούν ώστε να ορίσουμε ως χρονικό διάστημα τα 10 λεπτά. Αν ο Νίκος δεν φτύσει μέσα στα 10 λεπτά, τότε του δίνουμε μια τάπα ως ενίσχυση. Αν όμως φτύσει, τότε χάνει τη δυνατότητα να πάρει την αγαπημένη του τάπα.

2.2. Σημαντικά σημεία

1. Είναι εύκολο στην εφαρμογή του.

2. Αντιμετωπίζει άμεσα, αυτήν καθεαυτή, την προβληματική συμπεριφορά- στόχο.
3. Είναι η πρώτη μας επιλογή, όταν στοχεύουμε στην ολοκληρωτική καταστολή, όχι απλώς στη μείωση της συμπεριφοράς. 
4. Χρησιμοποιείται συχνά για την αντιμετώπιση επιθετικής, διασπαστικής συμπεριφοράς, αυτοτραυματισμού και στερεοτυπιών, γιατί προκαλεί ταχύτατη μείωση της εκδήλωσης της συμπεριφοράς.

5. Δεν ενισχύει άλλες κατάλληλες μορφές συμπεριφοράς. Ειδικά σε περιπτώσεις εκπαιδευομένων, που δεν εμφανίζουν μεγάλο αριθμό θετικών συμπεριφορών, μπορεί να οδηγήσει σε ένα κενό συμπεριφοράς. Αν δεν ενισχυθούν θετικές συμπεριφορές να αντικαταστήσουν αυτό το κενό, τότε αυξάνεται η πιθανότητα, ο εκπαιδευόμενος να γεμίσει αυτό το κενό με την ίδια την ακατάλληλη συμπεριφορά ή με άλλες προβληματικές συμπεριφορές (Alberto & Troutman, 1995).

6. Το μεγαλύτερο μειονέκτημα της τεχνικής είναι ο κίνδυνος να ενισχυθούν παράλληλα άλλες ακατάλληλες συμπεριφορές, που πιθανά να εμφανιστούν στο συγκεκριμένο χρονικό διάστημα και που δεν στοχεύουμε να τροποποιήσουμε εκείνη τη στιγμή. Σύμφωνα με τους Cooper, Heron, & Heward (1987), η ενίσχυση πρέπει να δίνεται στη λήξη του χρονικού διαστήματος, μόνον όταν απουσιάζει, τόσο η προβληματική συμπεριφορά στόχος, όσο και οποιαδήποτε άλλη ανεπιθύμητη συμπεριφορά. Αν σε αυτό το διάστημα εμφανιστεί μια άλλη ακατάλληλη συμπεριφορά, ενώ απουσιάζει η προβληματική συμπεριφορά-στόχος, καλό είναι να μην ενισχύσουμε και να αφήσουμε το χρονικό διάστημα να περάσει χωρίς παροχή ενίσχυσης, ή να μηδενίσουμε το χρόνο και να ξεκινήσει από την αρχή ένα νέο χρονικό διάστημα.

7. Ο ορισμός του χρονικού διαστήματος είναι καθοριστικής σημασίας. Για να το ορίσουμε, στηριζόμαστε στα δεδομένα, που έχουμε συλλέξει στη γραμμή βάσης. Βρίσκουμε το Μέσο Όρο της εκδήλωσης της ανεπιθύμητης συμπεριφοράς και ορίζουμε ένα μικρότερο του Μέσου Όρου χρονικό διάστημα (Alberto & Troutman, 1995). Ο Foxx (1982) αναφέρει ότι, ο βασικός κανόνας στην εφαρμογή του DRO είναι η επιλογή ενός αρχικού χρονικού διαστήματος, που είναι τουλάχιστον το μισό του Μέσου Όρου χρονικού διαστήματος κατά το οποίο εμφανίζεται η προβληματική συμπεριφορά στη γραμμή βάσης.

8. Το χρονικό διάστημα τροποποιείται και αυξάνεται με βάση τη σταθεροποίηση της συμπεριφοράς στο κάθε διάστημα που ορίζουμε. 

9. Πρωταρχικής σημασίας και σε αυτήν την τεχνική είναι η επιλογή των ενισχυτών που θα χρησιμοποιήσουμε με βάση την ενισχυτική τους δράση.

3. Διαφορική Ενίσχυση Αντίθετης Συμπεριφοράς (Differential Reinforcement of Incompatible Behavior - DRI)

3.1.Ορισμός

Είναι ένα πρόγραμμα ενίσχυσης κατά το οποίο δίνεται ενίσχυση για μια συμπεριφορά, που είναι αντίθετη (τοπογραφικά και λειτουργικά) προς την ανεπιθύμητη συμπεριφορά. Η ανεπιθύμητη συμπεριφορά δεν μπορεί να εμφανιστεί, όταν λαμβάνει χώρα η αντίθετή της.

Παράδειγμα συμπεριφοράς:

Η Βασιλική βγάζει τα παπούτσιά της μέσα στην τάξη κατά τη διάρκεια του μαθήματος. Εφαρμόζουμε DRI: Στηριζόμενοι στα δεδομένα της γραμμής βάσης, ορίζουμε ότι, κάθε φορά που η Βασιλική φοράει τα παπούτσια της για 8 λεπτά, παίζει με τις σαπουνόφουσκες, που της αρέσουν πάρα πολύ.

3.2. Σημαντικά σημεία

1. Δίνει τη μεγαλύτερη δυνατότητα ελέγχου ενίσχυσης της ανεπιθύμητης συμπεριφοράς, καθώς η ανεπιθύμητη συμπεριφορά και η αντίθετή της δεν μπορούν να εμφανιστούν ταυτόχρονα. Σε ιδανικές συνθήκες, με την αύξηση της επιθυμητής αντίθετης συμπεριφοράς, δεν θα υπήρχε ευκαιρία για εκδήλωση της ανεπιθύμητης συμπεριφοράς.

2. Είναι δύσκολο να βρεθούν συμπεριφορές, που είναι αντίθετες προς την ανεπιθύμητη συμπεριφορά και που ταυτόχρονα είναι και επιθυμητές/ κατάλληλες συμπεριφορές.

4. Διαφορική Ενίσχυση Εναλλακτικής Συμπεριφοράς

(Differential Reinforcement of Alternative Behavior- DRA)

4.1 Ορισμός
Είναι ένα πρόγραμμα ενίσχυσης κατά το οποίο δίνεται ενίσχυση για την εμφάνιση μιας συγκεκριμένης εναλλακτικής συμπεριφοράς. Επιλέγουμε μια επιθυμητή εναλλακτική συμπεριφορά, που εμφανίζει ήδη ο εκπαιδευόμενος, και την ενισχύουμε.

Παραδείγματα συμπεριφοράς:

1. Ο Νίκος χτυπάει συχνά τα πόδια του στο πάτωμα, κατά τη διάρκεια του μαθήματος.

Εφαρμόζουμε DRA : Ο εκπαιδευτικός ενισχύει το Νίκο, όταν λύνει τις ασκήσεις του, συμπεριφορά που  είναι λειτουργική και δημιουργική, δίνοντάς του μία τάπα και λέγοντας «Μπράβο Νίκο, πολύ ωραία ζωγραφίζεις».

2. Η Λένα πειράζει τα μαλλιά της συμμαθήτριας της, που κάθεται στο μπροστινό θρανίο. 

Εφαρμόζουμε DRA :

Κάθε φορά, που η Λένα κόβει ωραία με το ψαλίδι, μπορεί να ακούσει ένα από τα αγαπημένα της τραγούδια. 

4.2. Σημαντικά σημεία 

1. Ο εκπαιδευόμενος πρέπει να γνωρίζει τι πρόκειται να ακολουθήσει, αν εκδηλώσει μια συμπεριφορά.

2. Η παρέμβαση, που στηρίζεται στη Διαφορική Ενίσχυση Εναλλακτικής Συμπεριφοράς, δεν έχει άμεση επίδραση στην προβληματική / δυσλειτουργική συμπεριφορά.

3. Η ανεπιθύμητη συμπεριφορά  εξακολουθεί και υφίσταται.

4. Η τροποποίηση της προβληματικής / δυσλειτουργικής συμπεριφοράς επιτυγχάνεται με αργούς ρυθμούς.

5. Στηρίζεται στα δυνατά «σημεία» του εκπαιδευομένου.

6. Ενισχύοντας τη θετική συμπεριφορά, που έχει ήδη ο εκπαιδευόμενος δημιουργούνται  ευνοϊκές συνθήκες για την καλλιέργεια της αυτοεκτίμησής του.

7. Συμβάλλει στην αύξηση της συχνότητας των θετικών λειτουργικών συμπεριφορών.

8. Η επιλεγμένη εναλλακτική συμπεριφορά πρέπει να εμφανίζεται σε ικανοποιητικό βαθμό, έτσι ώστε να δίνεται η δυνατότητα συχνής  ενίσχυσης του εκπαιδευομένου. Στην αντίθετη περίπτωση, που οι συνθήκες δεν θα επιτρέψουν την συχνή ενίσχυσή του, θα υπάρξει αύξηση συχνότητας εμφάνισης των δυσλειτουργικών συμπεριφορών.

9. Η επιλογή ενισχυτών πρέπει να στηρίζεται στα ενδιαφέροντα του εκπαιδευομένου.

10. Το ύφος, ο τόνος της φωνής και η έκφραση του προσώπου του εκπαιδευτικού πρέπει να είναι ενθουσιώδεις. Στα πρώτα στάδια της εκπαιδευτικής παρέμβασης ίσως χρειάζεται ο ενθουσιασμός να είναι έντονος και σταδιακά, στην πορεία, να φτάσει σε «φυσιολογικά» επίπεδα.

   5. Διαφορική Ενίσχυση Χαμηλής Συχνότητας της Συμπεριφοράς

(Differential Reinforcement of Low Rates Responding)
5.1. Ορισμός
Είναι ένα πρόγραμμα ενίσχυσης κατά το οποίο δίνεται ενίσχυση για την προκαθορισμένη συχνότητα εμφάνισης μιας δυσλειτουργικής συμπεριφοράς σε ένα ορισμένο διάστημα. Τίθεται ένα συγκεκριμένο κριτήριο συχνότητας. Αν η συχνότητα εμφάνισης, στο ορισμένο διάστημα, είναι ίση ή μικρότερη από το συγκεκριμένο κριτήριο που ορίσαμε, τότε παρέχουμε ενίσχυση. Στην αντίθετη περίπτωση δεν παρέχουμε ενίσχυση.

Παράδειγμα συμπεριφοράς:

Ο Κοσμάς ζητάει να πάει στη τουαλέτα 5 φορές κατά μέσο όρο, στη διάρκεια μιας διδακτικής ώρας, χωρίς να το χρειάζεται πραγματικά. 

Εφαρμόζουμε Διαφορική Ενίσχυση Χαμηλής Συχνότητας της Συμπεριφοράς.

Αν ο Κοσμάς ζητήσει να πάει στη τουαλέτα 4 φορές ή και λιγότερο, μέχρι το τέλος της διδακτικής ώρας, τότε μπορεί να πάρει τη μπάλα και να παίξει στο διάλειμμα ποδόσφαιρο, το αγαπημένο του παιχνίδι. Αν ζητήσει πάνω από 4 φορές να πάει στη τουαλέτα, χάνει τη δυνατότητα να παίξει ποδόσφαιρο στο διάλειμμα.

5.2. Σημαντικά σημεία

1. Ο εκπαιδευόμενος πρέπει να γνωρίζει τι πρόκειται να ακολουθήσει, αν ξεπεράσει ή όχι τη συχνότητα εμφάνισης της ανεπιθύμητης συμπεριφοράς, που όρισε ο εκπαιδευτικός.

2. Ο ορισμός του κριτηρίου συχνότητας της ανεπιθύμητης συμπεριφοράς στηρίζεται στο Μ.Ο., που προκύπτει από τα δεδομένα, που έχουμε συλλέξει κατά τη γραμμή βάσης. Βασική προϋπόθεση, για τη θετική έκβαση της παρέμβασης, είναι να μπορεί ο εκπαιδευόμενος να ανταποκριθεί στο κριτήριο, χωρίς να υπάρχει υπερεκτίμηση ή υποτίμηση των δυνατοτήτων του.

3. Δεν απαιτείται η ολοκληρωτική απουσία της συγκεκριμένης ανεπιθύμητης συμπεριφοράς.

4. Επιβάλλει συνέπειες, όταν ξεπεραστεί το κριτήριο  συχνότητας εμφάνισης της ανεπιθύμητης συμπεριφοράς

5. Δεδομένα συλλέγουμε καθ’ όλη τη διάρκεια της παρέμβασης,  για να εκτιμηθεί η αποτελεσματικότητα της παρέμβασης.

6. Αν τα δεδομένα μας δείχνουν, ότι ο εκπαιδευόμενος έχει μειώσει τη συχνότητα εμφάνισης της ανεπιθύμητης συμπεριφοράς, τότε γίνεται αναπροσαρμογή του κριτηρίου συχνότητας. Η αναπροσαρμογή του  κριτηρίου συχνότητας πάντα στηρίζεται στα τελευταία δεδομένα,  που έχουμε συλλέξει.

7. Στοχεύει βραχυπρόθεσμα στη μείωση της συχνότητας εμφάνισης της ανεπιθύμητης συμπεριφοράς και σταδιακά στην εξαφάνισή της.

8. Καθοριστικό ρόλο και σε αυτήν την τεχνική παίζει η επιλογή του ενισχυτή. Επιλογή, που πρέπει να στηρίζεται στις πληροφορίες, που έχουμε για τα ενδιαφέροντα του εκπαιδευομένου.

9. Προσοχή μεγάλη απαιτείται και στην  ποσότητα / διάρκεια της ενίσχυσης.

10. Υπενθυμίζεται η σπουδαιότητα της ποικιλίας των ενισχυτών. Αν δεν υπάρχει, καταλήγουμε σε κορεσμό ενίσχυσης. 

11. Προσοχή! υπάρχει κίνδυνος να μιμηθούν οι συμμαθητές την ανεπιθύμητη συμπεριφορά, καθώς βλέπουν τον συμμαθητή τους να ενισχύεται, αν και εμφανίζει την ανεπιθύμητη συμπεριφορά. Σε αυτό το σημείο καθοριστικό ρόλο παίζει ο χειρισμός του εκπαιδευτικού.

12. Δεν είναι κατάλληλη επιλογή τεχνικής για την τροποποίηση ανεπιθύμητων συμπεριφορών, που θέτουν σε κίνδυνο την ακεραιότητα του εκπαιδευομένου ή των συμμαθητών του.

6. Συμβόλαιο Συμπεριφοράς (Contingency Contracting)

6.1. Ορισμός
Είναι ένα σύστημα που βασίζεται στη θετική ενίσχυση και έχει ευρεία χρήση στην εκπαιδευτική πράξη. Πρόκειται για ένα συμβόλαιο που καθορίζει τη σχέση μεταξύ της ολοκλήρωσης / πραγματοποίησης μιας συμπεριφοράς και της απονομής ενίσχυσης. Ορίζει το πως δύο μέρη θα συμπεριφερθούν για την επίτευξη ενός συγκεκριμένου στόχου.

Παράδειγμα συμπεριφοράς:

Η Ρένα βγαίνει στο προαύλιο μαζί με τους συμμαθητές 1 στα 4 διαλείμματα της. Τα υπόλοιπα τρία επιμένει να πάει στο γραφείο μαζί με το δάσκαλό της.

Αρχικός στόχος είναι η σταδιακή τροποποίηση της συμπεριφοράς, ενώ ο απώτερος στόχος να βγαίνει σε όλα τα διαλείμματα στο προαύλιο του σχολείου με τους συμμαθητές της.

Εφαρμόζουμε συμβόλαιο: Διαμορφώνουμε ένα ημερήσιο συμβόλαιο με τους κάτωθι όρους. 

Αν η Ρένα ακολουθήσει τους συμμαθητές της και παραμείνει στο προαύλιο καθ’ όλη την διάρκεια του διαλείμματος, τότε παίρνει ένα αυτοκόλλητο. Αν συγκεντρώσει 2 αυτοκόλλητα, τότε μπορεί να παίξει για 10 λεπτά bowling. Με αυτόν τον τρόπο, ενισχύουμε την συμπεριφορά της Ρένας να  βγαίνει διάλειμμα στο προαύλιο μαζί με τους συμμαθητές της. Αφού σταθεροποιηθεί αυτή η συμπεριφορά, αναπροσαρμόζουμε τους όρους του συμβολαίου και απαιτούμε να πάρει τα αυτοκόλλητα σε συνεχή διαλείμματα.

Στην πορεία απαιτούμε 3 αυτοκόλλητα, μετά 4 κ.ο.κ. Στην αναπροσαρμογή του συμβολαίου αλλάζουμε και τους ενισχυτές για να αποφύγουμε τον κορεσμό.

6.2. Σημαντικά σημεία
1. Το συμβόλαιο πρέπει να είναι ξεκάθαρο, με σαφείς και τίμιους όρους.

2. Στο συμβόλαιο πρέπει να αναφέρονται: «ποιος κάνει τι ;», «πού;», «πότε;», «συχνότητα», «διάρκεια», «ώρα», «ποιοι είναι παρόντες», «ποιος ενισχύει», «υπογραφές», «ημερομηνία υπογραφής», «μάρτυρες», «πίνακας αξιολόγησης», «πίνακας αυτοαξιολόγησης» (στις περιπτώσεις που ο εκπαιδευόμενος μπορεί να αυτοαξιολογηθεί), καθώς και οποιοδήποτε άλλο στοιχείο κρίνεται αναγκαίο κατά περίπτωση.

3. Δεν διδάσκει καινούριες δεξιότητες-συμπεριφορές, εφαρμόζεται για δεξιότητες-συμπεριφορές, που ανήκουν στο ρεπερτόριο του ατόμου.

4. Εφαρμόζεται συχνά σε συνδυασμό με το σύστημα ανταλλάξιμων αμοιβών. 

5. Μπορεί να χρησιμοποιηθεί ατομικά και ομαδικά.

6. Είναι εύχρηστο.

7. Η χρήση ομαδικών συμβολαίων μας επιτρέπει να είμαστε πιο διακριτικοί στην παρέμβασή μας, καθώς το συμβόλαιο απευθύνεται σε ένα σύνολο ατόμων και όχι μόνο σε ένα άτομο.

8. Το ομαδικό συμβόλαιο, που η τήρηση των όρων, προϋποθέτει συνολική προσπάθεια, καλλιεργεί και τηn κοινωνικοποίηση των ατόμων.

9. Ο εκπαιδευόμενος πρέπει να γνωρίζει τη λογική του συστήματος ανταλλάξιμων αμοιβών. 

10. Η διαμόρφωση των όρων του συμβολαίου πρέπει να στηρίζεται στην επεξεργασία και στη λειτουργική ανάλυση των δεδομένων, που συλλέχθηκαν στη γραμμή βάσης σχετικά με την συγκεκριμένη συμπεριφορά, για την οποία εφαρμόζουμε το συμβόλαιο. Βρίσκουμε τον Μέσο Όρο (Μ.Ο.) της συχνότητας / διάρκειας της συμπεριφοράς. Αν ο στόχος είναι η αύξηση της συχνότητας / διάρκειας της συμπεριφοράς, οι απαιτήσεις κυμαίνονται λίγο πάνω από τον Μ.Ο.. Aν στόχος είναι η μείωση της συχνότητας / διάρκειας της συμπεριφοράς, οι απαιτήσεις κυμαίνονται λίγο κάτω από τον Μ.Ο..

11. Οι όροι του συμβολαίου πρέπει να είναι θετικά διατυπωμένοι και όχι αρνητικά. Λέμε τι πρέπει να κάνει κάποιος και όχι τι δεν πρέπει να κάνει.

12. Οι όροι του συμβολαίου μπορεί να στηρίζονται στη λογική και άλλων τεχνικών. Για αυτό θα λέγαμε, πως το συμβόλαιο είναι ένας συνδυασμός τεχνικών.

13. Οι όροι του συμβολαίου μπορούν να προκύψουν από συζήτηση-διαπραγμάτευση μεταξύ των δύο μερών του συμβολαίου. 

14. Σε κάθε περίπτωση, οι όροι του συμβολαίου πρέπει να είναι πραγματοποιήσιμοι.

15. Καθοριστικός παράγοντας είναι η τήρηση του συμβολαίου και από τα δύο μέρη.

16. Σύμφωνα με τους Kaplan & Carter (1995), όταν το συμβόλαιο απευθύνεται σε έφήβους και γενικά μεγαλύτερης ηλικίας άτομα, υπάρχει η δυνατότητα να οριστεί και ημερομηνία επαναδιαπραγμάτευσης των όρων του συμβολαίου από μέρους του εκπαιδευομένου.

17. Η πολυπλοκότητα του συμβολαίου εξαρτάται από το επίπεδο του μαθητή και τις συνθήκες που διαμορφώνονται σε κάθε περίπτωση.

18. Ένα συμβόλαιο, στην περίπτωση που δεν τηρηθούν οι όροι του, μπορεί να προβλέπει, εκτός από την απώλεια της δυνατότητας απολαβής  ενίσχυσης, και την επιβολή και άλλων συνεπειών.

19. Κάθε φορά, που σταθεροποιείται η επιτυχία του συμβολαίου με τους υπάρχοντες όρους, πρέπει να γίνεται αναπροσαρμογή των όρων αυτών. Έτσι, το άτομο επιτυγχάνει την εκδήλωση της επιθυμητής συμπεριφοράς όλο και πιο συχνά και ανεξάρτητα.

20. Σύμφωνα με τους Kaplan & Carter (1995) η λογική των συμβολαίων στηρίζεται στο Premack Principle. Απαιτείται δηλαδή από το άτομο να εκδηλώσει μια συμπεριφορά χαμηλής συχνότητας προκειμένου να ενισχυθεί με μία συμπεριφορά υψηλής συχνότητας.

21. Επειδή η τροποποίηση μιας συμπεριφοράς με τη χρήση συμβολαίου, συμπεριλαμβανομένων και όλων των αναπροσαρμογών του συμβολαίου, μέχρι να επιτευχθεί ο τελικός στόχος, μπορεί να έχει μεγάλη διάρκεια, πρέπει να υπάρχει ποικιλία ενισχυτών και σωστή διάρκεια ενίσχυσης, ώστε να μην επέλθει κορεσμός και χαθεί η ενισχυτική τους δράση.

22. Η χρήση ανταλλάξιμων αμοιβών, πίνακα ελέγχου τήρησης των όρων και πίνακα αυτοελέγχου τήρησης των όρων, παρέχει μία συνεχή ανατροφοδότηση του εκπαιδευομένου για την πορεία της συμπεριφοράς.

23. Δεν είναι αποτελεσματικό για άτομα με βαριά και βαθιά νοητική υστέρηση, εξαιτίας των περιορισμών στη γλώσσα και στην κατανόηση.

24. Δεν μπορεί να εφαρμοστεί στα πρώτα βήματα της εκπαιδευτικής παρέμβασης.

25. Μπορεί να χρησιμοποιηθεί με άτομα που δεν διαβάζουν, αν γίνει χρήση συμβόλων, εικόνων, φωτογραφιών, κασετών.

26. Η χρήση συμβολαίου μπορεί να οδηγήσει σταδιακά σε αυτοκαθοδήγηση.

27. Όταν η συμπεριφορά αρχίζει να ενισχύεται από φυσικούς ενισχυτές, το συμβόλαιο πρέπει να εγκαταλείπεται.

